На основу чланова 94. и 95. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016 и 113/2017), чланова 54. и 56. Закона о локалној самоуправи („Сл.гласник РС“, бр. 129/07, 83/2014-др.закон, 101/2016-др.закон и 47/2018) и чланова 11. и 12. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Сл. гласник РС“ бр. 95/2016),

Општинско веће општине Горњи Милановац, на седници одржаној 21. августа 2018. године оглашава

**ЈАВНИ КОНКУРС ЗА ПОПУЊАВАЊЕ ПОЛОЖАЈА**

**1. Орган у коме се радно место попуњава**

Општинска управа општине Горњи Милановац, Горњи Милановац, улица Таковска бр. 2.

**2. Положај који се попуњава**

Начелник Општинске управе, Положај у првој групи

**Број:** службеник на положају - 1 (један).

**Опис послова:** Руководи и координира радом Општинске управе; Планира, усмерава и надзире рад Општинске управе; Усклађује рад организационих јединица Општинске управе и обезбеђује њено функционисање као јединственог органа; Остварује сарадњу организационих јединица у оквиру Општинске управе; Обавља и друге послове у складу са законом, Статутом општине, одлукама Скупштине општине, Општинског већа и Председника општине

**3. Услови за рад на положају**

Стечено високо образовање из образовнонаучне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; положен државни стручни испит; познавање рада на рачунару (MS Office пакет и интернет) и најмање пет година радног искуства у струци.

**4. Општи услови:**

- да је учесник конкурса пунолетан држављанин Републике Србије,

- да има прописано образовање,

- да испуњава остале услове одређене законом, другим прописом и актом о систематизавији радних места,

- да није правоснажно осуђиван на безусловну казну затвора од најмање шест месеци,

- да учеснику конкурса није престао радни однос у државном органу, односно у органу аутономне покрајине или јединице локалне самоуправе, зог теже повреде дужности из радног односа.

**5. Трајање рада на положају**

Рад на положају траје пет година.

**6. Место рада на положају**

Општинска управа општине Горњи Милановац, Горњи Милановац, улица Таковска број 2.

**7. Докази који се достављају и прилажу уз пријаву на јавни конкурс**

**-** пријава са биографијом и наводима о досадашњем радном искуству,

- оргинал или оверена фотокопија уверења о држављанству,

- оргинал или оверена фотокопија извода из матичне књиге рођених,

- оргинал или оверена фотокопија дипломе којом се потврђује стручна спрема,

**-** оргинал или оверена фотокопија уверења којим се потврђује положен државни стручни испит

(лица са положеним правосудним испитом уместо уверења о положеном стручном испиту за рад у државним органима достављају оригинал или оверену фотокопију уверења о положеном правосудном испиту),

- оргинал или оверена фотокопија доказа о радном искуству (потврде, решења и други акти из којих се види на којим пословима и са којом стручном спремом и у којем периоду је стечено радно искуство),

- изјава у којој се странка опредељује да ли ће сама прибавити податке о чињеницама о којим се води службена евиденција или ће то орган учинити уместо ње,

- остали наводи из тачке 4.

**8. Стручна оспособљеност, знање и вештине кандидата која се проверавају у изборном поступку на јавном конкурсу.**

У изборном поступку писаним путем, применом теста знања проверава се познавање Закона о локалној самоуправи, Закона о запосленима у аутономним покрајинама и јединицама локалне самоуправе, Закона о начину одређивања максималног броја запослених у јавном сектору и Закона о локалним изборима.

Усменим путем, путем разговора, обавиће се провера из области: Закона о финансирању локалне самоуправе и Закона о раду.

**9. Провера оспособљености, знања и вештина кандидата у изборном поступку**

Са кандидатима чије су пријаве благовремене, допуштене, разумљиве и потпуне, уз које су приложени сви потребни докази и који испуњавају услове за рад на оглашеном радном месту, назначена знања биће проверена у просторијама Општинске управе општине Горњи Милановац, Горњи Милановац, улица Таковска број 2, по истеку рока за подношење пријава на јавни конкурс, о чему ће кандидати бити обавештени телефонским путем на бројеве телефона или писаним путем на адресе које су навели у пријави.

**10. Рок за подношење пријава**

Рок за подношење пријава на јавни конкурс је 15 (петнаест) дана од дана када је оглашено обавештење о јавном конкурсу у дневним новинама које се дистрибуирају за целу територију Републике Србије.

**11. Лице које је задужено за давање обавештења о јавном конкурсу**

Тијана Радивојевић, тел: 032/515-0073, имејл адреса: tijana.radivojevic@gornjimilanovac.rs

**12. Адреса на коју се подноси пријава за јавни конкурс**

Општинско веће општине Горњи Милановац, Горњи Милановац, улица Таковска број 2, за Конкурсну комисију, са назнаком „за јавни конкурс за попуњавање положаја“.

**13. Начин оглашавања**

Јавни конкурс оглашава се на огласној табли Општинске управе општине Горњи Милановац, на интернет презентацији општине Горњи Милановац [www.gornjimilanovac.rs](http://www.gornjimilanovac.rs), на огласној табли Националне службе за запошљавање и обавештење о расписаном јавном конкурсу објављује се у дневним новинама које се дистрибуирају за целу територију Републике Србије.

**Напомена:**

Неблаговремене, недопуштене, неразумљиве или непотпуне пријаве уз које нису приложени сви тражени докази у оргиналу или овереној фотокопији биће одбачене.

Документа о чињеницама о којиме се води службена евиденција а која су потребна за учествовање на јавном конкурсу су: уверење о држављанству, извод из матичне књиге рођених, уверење о положеном државном испиту за рад у државним органима и уверење о положеном правосудном испиту.

Одредбом члана 9. и члана 103. Закона о општем управном поступку („Сл. гласник РС“, број 18/16) прописано је, између осталог да орган може да врши увид, прибавља и обрађује личне податке о чињеницама о којим се води службена евиденција, осим ако странка изричито изјави да ће податке прибавити сама.

Потребно је да кандидат попуни изјаву којом се опредељује за једну од две могућности – да орган прибави податке о којима се води службена евиденција или да ће то кандидат учинити сам. Наведену изјаву могуће је преузети на писарници Општинске управе општине Горњи Милановац и на сајту општине Горњи Милановац.

Попуњену изјаву је неопходно доставити уз напред наведене доказе у циљу даљег поступања.

ОПШТИНСКО ВЕЋЕ ОПШТИНЕ ГОРЊИМИЛАНОВАЦ

Број: 3-06-75 /2018 од 21. августа 2018. године

ПРЕДСЕДНИК ОПШТИНЕ

Дејан Ковачевић с.р